Už po dvanásty krát sa stretli priatelia zimného behu plávania na Vianočnom behu v Žiline, ktoré usporiadalo mesto Žilina v spolupráci s Cyklistickým spolom Žilina a Priateľmi zimného plávania Tučniaky Žilina na Vodnom diele v Žiline. Registráciu museli organizátori uzavrieť už týždeň pred behom a napokon nastúpilo z pôvodne viac ako 630 bežcov a plavcov na štart vyše 500 športovcov.

Slnečné počasie, teplota nad bodom mrazu a krásne výhľady na Malú Fatru, čo si mohli bežci viac priať. Bežalo sa v 4 behoch rozdelených podľa dĺžky. V najkratšom zvíťazil Miroslav Neslušan z Kysuckého Nového Mesta, ktorý kilometer za mierne zamrznutej trati zvládol za 3:07 min. Najrýchlejším v kategórií do 15 rokov bol Matej Dubner z Valče a Janka Nová zo Žiliny.

Najpočetnejšia konkurencia sa zišla na behu okolo hrádze, ktorá merala 8280 metrov. Tu bol najrýchlejší Mário Brehovský z AŠK Trnava pred Žilinčanom Martinom Gordíkom a Rajčanom Petrom Prokopovičom Všetci traja zabehli trať pod 31 minút. Najrýchlejšou ženou a štvrtou v absolútnom poradí bola Adriána Vitková, ktorá zvládla trať za 31:08 min. Na štart polmaratónu sa postavilo viac ako 120 bežcov a najrýchlejší podľa predpokladov bol triatlonista Tomáš Jurkovič z Triatlon team Nereus Žilina, ktorý zabehol polmaratón za 1:17:22, výborne mu sekundoval Zdenko Koleda a Tomáš Pukaj, ktorí taktiež sa dostali pod 1:20h. Na trať maratónu sa postavilo 49 maratóncov a len dvaja sa nedočkali cieľa. Tempo napálil hneď od úvodu minuloročný víťaz Vianočného polmaratónu Miroslav Ilavský z Dubnice, postupne ho však sťahoval favorit súťaže Pefo Tichý, ktorý nakoniec po 7x zvíťazil na tomto podujatí v maratóne slušným časom 2:47:42 h. Druhý dobehol spomínaní Ilavský a tretí Žilinčan Roman Chromek, ktorému len o päť sekúnd unikla 3 hodinová hranica. Ostraváčka Iva Pachtová dobehla na 14. mieste v absolútnom poradí(3:30:17) a zvíťazila medzi ženami. Druhá bola Radka Paulinyová z Trnavy a tretia Eva Hatalová zo Spišskej Novej Vsi.

Do chladnej vody Vodného diela sa odhodlala asi dvadsiatka otužilcov a najrýchlejší v súťaži bol Ján Bubelíny a Židuljaková z klubu Tučniaky Žilina. Niektorí plavci dokonca absolvovali aj bežeckú osem či kilometrovú trať!! Klobúk dole.

Účastníci si pochutnali na Vianočnej kapustnici, do rytmu bežcom bubnoval Marcelo na afrických bubnoch a  tombole bolo množstvo cien. Hlavnú cenu dres Sagana získal riaditeľ súťaže Garmin Žilinský triatlon Peter Fiabáne, ktorý hneď plnil vianočné priania a daroval ho vedľa stojacemu chlapcovi, ktorý tak túžil po drese :-)